Claus Jørgensen (SF), 2024-05-30:
Tak skal du have.
Jeg er standin for den gode Karsten Hønge, som jo lige var forbi, men smuttede igen, og jeg har skrevet en rigtig lang tale, for jeg er helt ny, så jeg skal bare være heroppe så længe som overhovedet muligt for at markere mig selv.
Nej, det er gas, men jeg vil da også gerne lige meget kort berøre, hvad mit første job var.
Kan I huske de almindelige kameraer, hvor man faktisk fik fremkaldt billeder og sådan nogle ting?
Når de blev fremkaldt, kom de ud i sådan nogle negativer, og de negativer proppede man ned i en pose, som lå i den kuvert, som billederne var i.
Det var ensidigt, gentaget arbejde i mange aftener.
Det var sjovt, når pengene kom, men det var ikke det fedeste job.
Men igen, man lærer det der med, at når man arbejder, kommer der en belønning, og man bliver voksen osv.
Så i SF deler vi selvfølgelig også det ønske, der er fra forslagsstillernes side, om, at det skal være lettere og mere attraktivt for unge at kunne tage det her fritidsjob.
Det modner barnet, det gør barnet klar til at blive voksen, og det gør barnet klar til at komme ud på det rigtige arbejdsmarked.
Og det er sundt at komme ud på arbejdsmarkedet og lære, hvordan man arbejder, hvordan man omgås andre, hvordan man indgår i et fællesskab, og ikke mindst hvordan man tjener sine egne penge.
Jobbet skal selvfølgelig passe til den unges alder og ikke mindst kompetencer.
36 pct. af de unge mellem 13 og 17 år havde i 2022 et lønnet fritidsjob, og det vil sige, at der faktisk er 64 pct., der ikke har job.
I går nævnte statsministeren også, at der er de her regler, som gør, at det er uhensigtsmæssigt i dagens Danmark.
De her regler skal vi have tydeligere frem i lyset, og vi skal have dem rettet ind og gjort dem logiske og tidssvarende.
Jeg vil dog lige sige, at noget, der er meget essentielt for os i SF, er, at vi ikke går på kompromis med arbejdsmiljøreglerne.
Unge skal ikke udsættes for tunge løft, meget lange arbejdstider, og de skal slet ikke komme i nærheden af at arbejde med farlige kemikalier f.eks.
Det er jeg sikker på vi alle sammen er enige om.
Særlig det psykiske arbejdsmiljø skal vi have for øje, hvis vi ændrer reglerne.
Vi har jo alle hørt og læst historierne om kassemedarbejdere i dagligvarebutikker, som bliver overfuset og måske endda udsat for vold, og HK Handel har fortalt om grove trusler og jeg venter på dig efter arbejde-kommentarer.
Sådan noget skal vi selvfølgelig sikre de unge ikke bliver udsat for fremadrettet.
Hele 80 pct. af HK Handels butiksansatte har netop oplevet de her grove tilsvininger og nedsættende kommentarer.
Derfor skal vi holde fast i, at de helt unge ikke skal have de her kassejobs, hvor de sidder steder, hvor de f.eks. kan udlevere alkohol eller tobak, for så er der den risiko, at de kan blive påvirket af ældre skolekammerater f.eks., der kommer op og begynder at lægge pres på og siger, at den unge skal sælge dem tobak eller noget alkohol.
Til sidst vil jeg også bare lige anbefale, at man inddrager det, der hedder Jobpatruljen, og ikke mindst de unges repræsentanter for fagforeningerne i processen fremadrettet.
Med alt det her i mente kan vi sagtens se, at vi skal arbejde videre med de her muligheder for at gøre det attraktivt, og vi forventer at stemme for forslaget til vedtagelse.
Jeg skulle hilse fra vores venner i Enhedslisten og sige, at de også er enige med os i den her sag.
Tak for ordet.